Jens Peter Vernersen (S), 2006-04-27:
Jeg vil godt starte med at sige tak for besvarelsen af den forespørgsel, vi har rejst.
Der var en gennemgang af det forløb, vi har set her inden for det seneste halvandet år, og jeg bemærkede jo, at ministeren også her gav udtryk for, at hver eneste gang, man havde fundet et problem, havde man taget fat i det.
Det er måske noget af hovedproblemet, at ministeren og ministeriet på den måde foretager brandslukning i stedet for at påtage sig en overordnet ledelse af Fødevarestyrelsen, og sikre, at der ikke bliver tale om brandslukning, men får hele organisationen til at fungere.
Der er jo en vending, ministeren har brugt adskillige gange; jeg tror, alle har hørt begrebet skeletterne, der vælter ud af skabet, og man bliver jo ærlig talt lidt rystet, når ministeren fortæller, at sådan er situationen i ministerens eget ministerium.
Og det er klart, at det har været utilfredsstillende, at man på den måde tog fat i enkeltsager i stedet for at få hele organisationen til at fungere.
Der har jo været stor omtale af det, som nu i daglig tale hedder hindbærsagen, og som er intet mindre end en katastrofe, i og med at formentlig tusinde mennesker har været syge af disse hindbær, der har været importeret, og at måske fem også er døde.
Det er en meget, meget alvorlig sag, og det er selvfølgelig afgørende, at når man giver nogen påbud om, at noget skal ske – her tilbagetrækning af disse hindbær – så sikrer man også, at det sker, altså at man ikke i almindelig godtroenhed overlader det til dem, som har en interesse i at sælge disse hindbær.
Det synes jeg var dybt problematisk.
Men sagen er jo, at den engrosvirksomhed har leveret kød ud til over tusinde detailvirksomheder.
Det vil sige, at en meget, meget stor del af danske borgere har fået det for gamle kød.
Sådan har det jo altså også været i de andre tilfælde.
Socialdemokratiet er ikke et sekund i tvivl om, at når man har set den her katastrofale udvikling, så har det været noget, der er sket i lyset af det, som ministeren kalder effektivisering, og som i dagligt sprog hedder besparelser og nedskæringer, hvilket jo har betydet, at et meget stort antal medarbejdere i styrelsen ikke har deres job mere.
Vi mener, der er brug for en genopretning.
Fødevarekontrollen er afgørende for, at forbrugerne ikke får fødevarer, der er ompakket, eller fødevarer, hvor udløbsdatoen er ændret.
Jeg hører på ministeren, at det overlader han mere eller mindre til leverandørerne selv, men for os er det afgørende, at der er en effektiv kontrol, sådan at man ikke kommer i den her situation.
Det, der har vist sig i de kontrolrapporter, der ligger, er jo netop, at kontrollen ikke har været til stede, heller ikke i andre tilfælde.
Det er i øvrigt også et problem i en række af smileykontrollerne, at kontrollerne ikke udføres i det omfang, de skal, og at der i øvrigt ikke er en opfølgning af kontrollerne.
Ministeren nævnte også, at man nu ville samarbejde med Told og Skat.
Det sker jo som bekendt på foranledning af det samråd, som Socialdemokraterne indkaldte til, fordi vi syntes, det var helt utilfredsstillende, at fødevarekontrollen kunne finde polske colaer uden at give besked til skattemyndighederne.
Fødevarekontrollen er altså ikke noget, vi går på kompromis med.
Fødevarekontrollen har et stort ansvar for, at vi ikke bliver syge af de fødevarer, vi spiser.
Derfor er det afgørende, at fødevarekontrollen er højt prioriteret af regeringen og selvfølgelig også af et flertal her i Folketinget.
Vi synes ikke, at fødevarekontrollen i et tilstrækkeligt omfang har været højt prioriteret.
Den høje prioritering har ikke været til stede under den nuværende regering.
Der har været nedskæringer på bevillinger, der har været nedskæringer på personalet, og det har katastrofale følger for fødevarekontrollen.
Disse nedskæringer har regeringen gennemført sammen med Dansk Folkeparti.
Ansvaret for nedskæringerne er det klart at placere, det tilhører regeringen, Venstre, De Konservative og Dansk Folkeparti, der har lagt stemmer til under hele den her proces.
Dansk Folkepartis rolle har været særlig pinlig i den her sag.
Partiets fødevareordfører, hr. Christian H. Hansen, har gentagne gange bedyret, at de nedskæringer, der er foretaget, ikke skabte en ringere fødevaresikkerhed.
Det synspunkt er naturligvis hamrende naivt, og den konklusion var Dansk Folkeparti vist også kommet frem til, indtil natten mellem den 7. og 8. april, hvor befolkningen blev vidne til det mest pinlige indslag til dato, nemlig det skuespil, Dansk Folkeparti opførte, hvor partiet fremsatte ultimative krav til forbrugerministeren.
Det var ganske fantastisk.
Der blev ikke rykket et komma, sagde Dansk Folkeparti, og det er også næsten rigtigt, for det eneste, der stod tilbage efter den megen ballade, var et enkelt komma i teksten fra Dansk Folkeparti.
Resten af teksten var slettet eller var noget, der var aftalt i forvejen.
Derfor kan Dansk Folkepartis udmeldinger i den sag op til den 7. april betegnes som det rene hykleri.
Det var meget præcise udmeldinger fra fødevareordføreren.
Det, der kom ud af al den medieballade, var, at et forslag, der i forvejen var enighed om, nu skulle gennemføres.
Det var spørgsmål om effektivisering af Fødevarestyrelsen, nultolerance, hvad det så er.
Hvad det skal udmønte sig i, har vi måske ikke noget helt præcist svar på ud over de punkter, der er opridset, og som i øvrigt er opgaver, som man i forvejen måtte forvente blev udført.
Opfølgning af manglende tilsyn og undersøgelse af fødevarekontrollen var noget af det, der skulle med, og det skulle klares inden for en økonomisk ramme i år på 8 mio. og til næste år 10 mio. kr.
Er der nogen, der virkelig tror, at fødevaresikkerheden i Danmark kan bringes på et højt niveau for 10 mio. kr., så er det lige så naivt som at tro, at de nedskæringer, som Fødevarestyrelsen har været igennem siden 2001, er uden betydning for fødevaresikkerheden i Danmark. Alt er noget, der i forvejen har været givet løfte om fra forbrugerministeren ved samråd i Fødevareudvalget.
Det eneste, der har manglet, er så åbenbart at stille pengene til rådighed.
Men vores forudsætning var jo, at når forbrugerministeren i Fødevareudvalget gav oplysninger om, hvad der skulle ske, så var der også sikret økonomi.
Man må sige, at lægge en plan frem, uden der var økonomi til, har vist ingen gang på jorden.
Er der nogen, der tror, at salget af ompakket kød, salg af gammelt kød fra disse virksomheder stoppes med den beskedne indsats, der nu skal sættes i værk af regeringen og Dansk Folkeparti?
Derfor er det afgørende at tage skridt, så fødevaresikkerheden bliver optimal i Danmark.
Det skylder vi forbrugerne, og det skylder vi naturligvis også de mange eksportvirksomheder, vi har.
Tænk, hvis det, vi har set på tv i Danmark, blev vist på BBC.
Egenkontrollen, som er et vigtigt led i virksomhedens kontrolindsats, er åbenbart heller ikke fungerende.
I små virksomheder er der mange steder tale om, at kontrollen ikke er kommet i gang.
I store virksomheder er det heller ikke godt nok med egenkontrollen, hvad der også er kommet frem under de daglige oprulninger af fødevareskandaler.
Jeg tror, alle husker billedet på tv den aften, hvor man viste sure rullepølseslag og røde pølser med stålsplinter i, som fødevarekontrollen havde fået fat i, fordi der var daglig kontrol i den pågældende virksomhed.
Den daglige kontrol skulle nu overtages af en egenkontrol med en fødevarekontrol ca. syv gange om året.
Er der nogen, der tror på, at det ville være godt nok i den virksomhed?
Der skal fokuseres på egenkontrollen ved kontrolbesøgene, og der må skrides hårdt ind, hvis ikke egenkontrollen er i orden.
De mange fødevareskandaler har været drøftet med forbrugerministeren ved flere møder i Fødevareudvalget, der har været stillet utallige spørgsmål, ministeren har gang på gang bedyret, at alt var i orden, indtil det blev tydeligt for ministeren, at der var noget, der var rivende galt.
Forbrugerministeren har gentagne gange givet tilsagn om en god og stærk fødevarekontrol.
I virkeligheden bliver det værre og værre.
Derfor har Socialdemokraterne og den øvrige opposition givet udtryk for, at vi ikke har tillid til forbrugerministerens håndtering af fødevarekontrollen i Danmark.
Når dertil kommer, at ministeren ikke har haft vilje til at sikre, at området tilføres ressourcer, så en effektiv kontrol opnås, så har Socialdemokratiet ikke tillid til, at ministeren for familie- og forbrugeranliggender har den nødvendige handlekraft til at sikre danske forbrugere tilstrækkelig fødevaresikkerhed.
Derfor vil jeg gerne på vegne af Socialdemokratiet, SF og Enhedslisten fremsætte følgende: Forslag til vedtagelse »Idet Folketinget konstaterer, – at fødevaresikkerheden i Danmark er under al kritik, – at forbrugersikkerheden ved en intensiv kontrolindsats skal genoprettes på fødevareområdet, – at egenkontrollen på området ikke fungerer som en reel kontrol af fødevaresikkerheden, – at der under VK-regeringen med støtte fra Dansk Folkeparti er sket nedskæringer i Fødevarestyrelsen med en personalereduktion på 228 medarbejdere, – at medarbejderne helt åbenlyst ikke har ressourcer til at nå en tilfredsstillende fødevarekontrol, – at ministeren for familie- og forbrugeranliggender ikke har haft vilje til at tilføre ressourcer til fødevareområdet, så en effektiv kontrol kan opnås, udtrykker Folketinget mistillid til, at ministeren for familie- og forbrugeranliggender har den nødvendige handlekraft til at sikre den danske forbruger en tilstrækkelig fødevaresikkerhed.«
Vi har rejst forespørgslen, fordi vi ønskede at diskutere de ressourcer, der er til rådighed for kontrollen, herunder naturligvis de nedskæringer, der har været i fødevarekontrollens ressourcer, Fødevarestyrelsens ressourcer, under VK-regeringen tilbage fra 2001.
Vi ønsker disse forespørgsler, fordi vi finder det afgørende nødvendigt at få drøftet baggrunden for den manglende og mangelfulde kontrol, der er jo tale om både en manglende kontrol og en mangelfuld kontrol i en række tilfælde.
Alt det ønsker vi for at sikre, at forbrugerne har sikkerhed for sunde fødevarer, at fødevarerne ikke er forældede, at fødevarerne ikke er pakket om, som vi har set – fødevarer, som bestemt ikke er egnet til menneskeføde.
Der har jo været en sag med en enkelt virksomhed, hvor der også har været tale om fødevarer, som faktisk var gået i forrådnelse.
Det er uacceptabelt for et fødevareproducerende land som Danmark; det er uacceptabelt for vores forbrugere; det er selvfølgelig også uacceptabelt for vores eksport.
Det kan få meget alvorlige konsekvenser, og derfor håber vi, vi kan få en god drøftelse af disse spørgsmål, der er rejst via disse to forespørgsler.
Hvis jeg først starter med kontrollen, så blev der faktisk skåret i det hjælpepersonale, der skal til, når kontrolindsatsen skal udføres, og det har bl.a. dyrlægerne også sendt henvendelser ind om, hvor de netop beskriver, at det hjælpepersonale, der skulle sikre deres virksomhed, bliver beskåret, og der er da vist heller ikke meget tvivl om, at sådan er det.
Det har ministeren også gentagne gange fremført på møder i udvalget, så det er der faktisk meget klarhed over.
Spørgsmålet om nultoleranceplanen har jo været drøftet adskillige gange i Fødevareudvalget.
Det troede jeg måske hr. Per Ørum Jørgensen også var klar over.
Problemet er for så vidt ikke indholdet, problemet er, at det er helt, helt utilstrækkeligt til at løse det her problem – helt utilstrækkeligt.
Det er det, som vi har tilkendegivet.
Vi mener sådan set, at det rigtige er, at man får genoprettet de ressourcer, man har, sådan at det her kan fungere et hundrede procent.
Vi mener ikke, at der er brug for mindre kontrol.
Vi mener sådan set, at der er brug for mere kontrol, og det bliver vi jo dag for dag bekræftet i med de virksomhedsskandaler, vi ser.